Ungdom og Fritid Vestfold og Telemark sine Lover

## §1 Navn

Organisasjonens navn er Ungdom og Fritid Vestfold og Telemark.

Navnet kan forkortes med UoF Vestfold og Telemark skriftlig og muntlig når det er naturlig.

## § 2 Formål

Ungdom og Fritid Vestfold og Telemark skal fremme interessene til brukere, ansatte og frivillige i kommunale og kommunalt støttede fritidsklubber, ungdomshus og lignende åpne møteplasser for ungdom i Vestfold og Telemark.

## § 3 Prinsipper

3.1 Ungdom og Fritid Vestfold og Telemark er en demokratisk barne- og ungdomsorganisasjon. Målgruppen til Ungdom og Fritid Vestfold og Telemark er ungdom, ansatte og frivillige i tiltak beskrevet i § 2.

3.2 For Ungdom og Fritid Vestfold og Telemark er det overordnet at barn og ungdom skal kunne engasjere seg i demokratisk arbeid, og at alle skal ha lik rett og mulighet til å delta i slikt arbeid. Gjennom egne demokratiske styrer i det enkelte medlemstiltak skal barn og ungdom ha reell innflytelse over sin egen fritid.

3.3. Ungdom og Fritid Vestfold og Telemark er partipolitisk uavhengig og religiøst nøytral.

3.4. Ungdom og Fritid Vestfold og Telemark har som oppgave å ivareta medlemmenes interesser, og legge til rette for aktivitet lokalt og regionalt.

## § 4 Organisasjonsledd

4.1 Ungdom og Fritid Vestfold og Telemark er et fylkesledd tilknyttet *Ungdom og Fritid – Landsforeningen for fritidsklubber og ungdomshus*, heretter kalt sentralleddet.

4.2 Ungdom og Fritid Vestfold og Telemark er bundet av sentralleddets lover.

4.3 Ungdom og Fritid Vestfold og Telemark består av alle medlemstiltak innenfor fylkets geografiske område.

## § 5 Fylkesmøtet

5.1 Fylkesmøtet er fylkesleddets høyeste organ.

5.2 Fylkesmøtet avholdes innen utgangen av februar hvert år. Fylkesmøtet innkalles med én måneds varsel.

5.3 Fylkesmøtet er beslutningsdyktig når det er lovlig innkalt.

5.4 Dagsorden med sakspapirer sendes fylkesleddets medlemmer senest to uker før fylkesmøtet.

5.5 Fylkesmøtet består av:

* Fylkesstyret med stemme-, tale- og forslagsrett (fylkesstyret har ikke stemmerett på egen beretning og regnskap).
* Inntil to delegater fra hvert medlemstiltak i fylket med stemme-, tale- og forslagsrett, hvorav en ungdomsdelegat og en voksendelegat.
* I tillegg kan det inviteres observatører og gjester, der rettigheter vedtas av det enkelte fylkesmøtet i henhold til forretningsorden.
* Sentralstyret og sekretariatet kan møte på fylkesmøtet med talerett.

5.6 Behandling av saker på fylkesmøtet

Fylkesmøtet kan ikke behandle andre saker enn de som står på utsendt dagsorden, og minimum de sakene som er gjengitt under:

* Fylkesstyrets beretning
* Regnskap fra foregående år
* Budsjett
* Valg av fylkesstyre
* Saker fylkesstyret fremmer
* Innkomne saker

5.7 Saker til fylkesmøtet må være sendt fylkesstyret tre uker før møtet.

5.8 Påmelding for lokallagenes delegater sendes fylkesstyret senest to uker før fylkesmøtet.

5.9 Fylkesmøtet velger ordstyrere, tellekorps, protokollførere og protokollunderskrivere.

## § 6 Avstemminger på fylkesmøtet

6.1 Dersom ikke annet er bestemt i lovene, fattes beslutninger med simpelt flertall. Avstemninger foregår ved visning av stemmetegn.

6.2 Dersom det er to eller flere kandidater til en plass, skal valget være skriftlig. Det kreves absolutt flertall for å bli valgt. Dersom ingen blir valgt, deltar de to kandidatene med flest stemmer i en ny valgomgang.

6.3 Fylkesmøtet kan åpne for skriftlige avstemminger.

I disse lovene skal absolutt flertall forstås som mer enn halvparten av de tilstedeværende stemmeberettigede for et forslag, mens simpelt flertall skal forstås som mer enn halvparten av de avgitte stemmene (blanke stemmer teller ikke).

## § 7 Ekstraordinært fylkesmøte

7.1 Ekstraordinært fylkesmøte skal avholdes dersom fylkesstyret eller 1/3 av medlemstiltakene i fylket krever det.

7.2 Møteinnkallelse og vedtak skjer etter samme regler som for ordinære fylkesmøter.

## § 8 Fylkesstyret

8.1 Fylkesleddene ledes av et fylkesstyre som skal ha en sammensetning av minimum:

* Leder
* 2 styremedlemmer (ungdom)
* 2 styremedlemmer (voksen)

Med ungdom forstås: Bruker av medlemstilbudene mellom 10 og 26 år.

Med voksen forstås: At du er valgt inn som voksenrepresentant, er over 18 år og har/har hatt et ansettelsesforhold eller tilsvarende i et medlemstilbud.

8.2 Fylkesstyret velges av fylkesmøtet det året Landsmøtet ikke avholdes og velges for to år av gangen. Leder for fylkesstyret kan maks sitte i tre perioder, totalt seks år. Fylkesstyret velger selv en protokollfører blant fylkesstyrets medlemmer.

8.3 Ved stemmelikhet i fylkesstyret har leder dobbeltstemme. Fylkesstyret er beslutningsdyktig når minst halvparten av medlemmene er til stede.

8.4 Fylkesstyret velger inntil fire delegater til Landsmøtet, hvor minst to er ungdomsdelegater og minst en er voksendelegat.

8.5 Fylkesstyret leder fylkesleddets virksomhet mellom fylkesmøtene.

8.6 Fylkesstyret avgjør hvem som forplikter organisasjonen og påser at eiendeler og verdier er forsvarlig sikret og forsikret. Fylkesstyret skal også påse at fylkesleddets forretningsførsel og regnskapsrutiner er forsvarlige.

8.7 Fylkesstyret plikter å sende referat fra fylkesmøtet og regnskap til sentralstyret og medlemstiltakene i fylket innen utgangen av mars.

8.8 Det skal etterstrebes kjønnsmangfold, geografisk spredning, variasjon i alder og variasjon i faglig bakgrunn i fylkesstyret.

8.9 Tillitsvalgte i fylkesstyret kan utelukkes fra tillitsvervet sitt i tråd med sentralleddets lover.

## § 9 Regnskap

9.1 Fylkesleddet benytter sentralleddets regnskaps- og revisjonsfirmaer.

9.2 Fylkesstyret legger fram regnskap for foregående år på fylkesmøtet.

## § 10 Oppløsning

10.1 Vedtak om å oppløse Ungdom og Fritid Vestfold og Telemark krever 3/4 flertall, og må fattes på to påfølgende fylkesmøter. Blanke stemmer teller ikke.

10.2 Ved oppløsning skal Ungdom og Fritid Vestfold og Telemark sine eventuelle midler overføres til sentralleddet.

## § 11 Lovendringer

11.1 Ungdom og Fritid Vestfold og Telemark er tilsluttet sentralleddets lover. Ved endringer i sentralleddets lover som påvirker fylkesleddet, kan dette bare endres på Landsmøtet med 2/3 flertall (blanke stemmer teller ikke).

11.2 Utover dette kan disse lovene bare endres av ordinært eller ekstraordinært fylkesmøte. En lovendring krever 2/3 flertall av de avgitte stemmene.

11.3 Endringsforslag må sendes fylkesstyret senest to måneder før fylkesmøtet og sendes medlemmene i fylket senest to uker før møtet.

11.4 Lovendringer trer i kraft etter godkjenning av sentralleddet.

11.5 Fylkesmøtet kan vedta supplerende lovverk for fylkesleddet i tråd med Ungdom og Fritids verdier, visjoner og lover.